«Sipelgad need küll ei ole,» ütles Graham maha kummardudes. «Mina küll ei tea, kes need on.» Ta tõstis ühe mutuka oma peo peale. See oli pisike tollipikkune olevus. Tema keha, kui seda nii võib nimetada, oli ovaalne, keskelt laiem, tumepunane, üldse sarnanes ta väga lepatriinuga, kuid tal oli neli lühikest jalga. Pead tal polnudki, keha tipus oli aga kaks silma, nende kohal midagi suutaolist. Olend seisis tagajalgadel püsti, esijalgade vahel hoidis ta rohukõrre moodi eset.